Diari Oficial de la Generalitat Valenciana


Sumari del DOGV 2976, del 22-04-1997 (1997/905060)

Resolució de 2 d'agost de 1996 de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental.
----------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1996/08/02/(1)/dof/vci/html**

### Dades del document

Número de DOGV
:   2976

Data del DOGV
:   22-04-1997

Secció del DOGV
:   I. DISPOSICIONS GENERALS

Número del document
:   1997/905060


Data del document
:   02-08-1996

Organisme emissor


Tipus de document
:   Resolució

Descriptors 

:   * Alzira
    * impacte ambiental
    * vigilància del medi ambient

Resolució de 2 d'agost de 1996 de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental. Vist l'expedient 122/94-AIA sobre el Projecte de Classificació Manual de Metalls per a Recuperació al terme municipal d'Alzira (València), el promotor del qual és Antonio Tudela, SL.  
Vist que la documentació, formada per l'expedient municipal i Projecte d'Activitat, va ser remesa a través de la Comissió Provincial de Qualificació d'Activitats de València.  
En l'expedient municipal s'han dut a terme les següents actuacions:  
- Enginyer municipal: «...a la zona o el seu voltant no hi ha altres activitats anàlogues que puguen produir efectes additius. Les mesures correctores descrites en la memòria que acompanya el projecte es consideren adequades per a l'activitat, edifici i entorn, caracteritzats en aquest. S'estima que s'hauran d'incorporar com a condicions addicionals les que puguen resultar de la corresponent declaració d'impacte ambiental».  
- Arquitecte municipal: «...sí que s'adequa a l'ordenació urbanística vigent i escau la seua concessió».  
- S'ha sotmés a un període d'informació pública mitjançant un edicte en el tauler d'anuncis de l'Ajuntament, sense que s'hi haja presentat cap al·legació, segons la diligència efectuada pel secretari de l'Ajuntament.  
Vist que l'objecte del projecte és classificar la matèria primera (restes de finestrals d'alumini, planxes d'acer, canonades de plom, reixes, balcons de ferro, electromotors avariats, conductors nus d'alumini-acer, conductors de coure aïllats amb PVC/PRC) per al seu enviament a forns de fosa per al cas d'elements fèrrics, i per a la recuperació d'alumini, coure i plom.  
Vist que se li va sol·licitar que presentara el corresponent estudi d'impacte ambiental que reculla els punts exigits en la legislació vigent, en el qual s'ha d'insistir especialment en els següents punts:  
1. Relació detallada dels metalls i altres materials que s'han d'emmagatzemar i la seua procedència. Indicar si se realitza cap procés o tractament en l'emmagatzemament i, si s'escau, detallar-lo.  
2. Efectes que es preveu que es puguen derivar de l'acumulació de materials de diferents procedències sobre el medi. Mesures protectores o correctores que eviten o minimitzen els efectes previstos.  
3. Localització en un plànol cartogràfic 1:25.000.  
Vist que, per raó del temps transcorregut sense rebre l'estudi d'impacte ambiental se li'n va reiterar la demanda d'acord amb l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, amb l'advertència que, passats 10 dies, s'arxivaria sense més tràmits.  
Vist que el promotor presenta l'estudi d'impacte ambiental i examinat el seu contingut se li reiteren els punts exigits en la sol·licitud de l'estudi. Presentada l'ampliació, se sotmet l'estudi d'impacte ambiental i les seues ampliacions al procediment d'informació pública mitjançant un anunci publicat en el Diari Oficial de la Generalitat Valenciana número 2.763, de 5 de juny de 1996, durant un període de 30 dies hàbils, a l'Ajuntament d'Alzira i en la Subsecretaria de Medi Ambient. Segons els certificats emesos pel secretari de l'Ajuntament i pel cap del Servei d'Assumptes Generals de la Subsecretaria de Medi Ambient no s'hi han presentat al·legacions.  
Vist que en l'estudi d'impacte ambiental s'indica que les operacions que s'han de realitzar es basen en l'aprovisionament, manipulació, emmagatzemament i expedició de metalls considerats com a ferralla, que en cap cas entrarien en aquest aprovisionament residus tòxics com ara bateries o motors de combustió interna. Les produccions mitjanes diàries estimades són de 8 tones de metalls fèrrics, 1 tona d'alumini, 1'5 tones de coure i 0'5 tones de plom.  
La zona d'emmagatzemament disposa de solera de formigó de 20 centímetres de gruixària amb pendents de recollida d'aigües pluvials a embornal que descarrega en la xarxa existent del municipi. En aquesta zona s'emmagatzemen fonamentalment metalls fèrrics.  
La zona de classificació està coberta i amb característiques estructurals iguals que la zona d'emmagatzemament i es garanteix la seua impermeabilitat. En aquesta zona es classifiquen fonamentalment els materials no fèrrics com ara coure i alumini.  
Vist que les mesures correctores proposades en l'estudi es basen a:  
- No admetre l'entrada de bateries tot col·locant un cartell en un lloc visible amb l'esmentada advertència. En cas d'aparició accidental d'aquestes, seran recollides per l'empresa Lajo y Rodríguez.  
- Tancament de la instal·lació mitjançant un tancat opac de 4 metres d'alçària i en la zona actualment visible, una tanca de 2'2 metres de tela metàl·lica acompanyada de plantes enfiladisses.  
- Apilar els materials amb una alçària màxima de 3 metres.  
- Els possibles greixos i olis arrossegats per les aigües pluvials se separaran i es disposara en la xarxa d'un decantador.  
- L'oli provinent dels càrters dels motors seran emmagatzemats a cobert, en bidons amb característiques especials d'estanqueïtat per a la seua posterior evacuació per l'empresa Sepiva.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i els concordants del seu reglament.  
Atés que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; la Llei 2/1989, de 3 de març, de la Generalitat Valenciana, i altres disposicions aplicables,  
Atés que l'article 5 del Decret 162/1990, del 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989 d'Impacte Ambiental, atribueix la competència a l'òrgan ambiental per a les declaracions i estimacions d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer, del Consell de la Generalitat Valenciana, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable, a l'únic efecte ambiental, el Projecte de Classificació Manual de Metalls per a Recuperació al terme municipal d'Alzira (València) el promotor del qual és Antonio Tudela, SL, atenent allò disposat en l'estudi d'impacte ambiental, el compliment de les mesures correctores proposades en aquest i les següents condicions:  
1. Presentació, en aquesta Direcció General, del seguiment que farà el promotor de l'aparició de bateries, motors i la separació d'olis i greixos, tot justificant la recollida per empreses especialitzades, una vegada a l'any.  
2. Qualsevol variació en la recollida i el tractament de residus serà comunicada a aquesta Direcció General.  
Segon  
Notificar a les persones interessades que contra aquesta resolució, pel fet de ser un acte de tràmit que no posa fi al procediment ni produeix indefensió, no es pot interposar cap recurs, sense perjudici que utilitzen els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 2 d'agost de 1996.- La directora general de Qualitat Ambiental: Gloria Arnandis Boix.


Còpia Permalink ELI